Markaziy bank 2019-yil yakunidayoq inflyatsion targetlash rejimiga o‘tishi mumkin

Markaziy bank tomonidan Davlat interaktiv xizmatlari yagona portaliga “Davlat pul-kredit siyosatini takomillashtirish va hukumat hamda Markaziy bankning iqtisodiyotda narxlar barqarorligini ta‘minlash bo‘yicha chora-tadbirlari samaradorligini oshirish to‘g‘risida”gi Prezident farmoni loyihasi jamoatchilik muhokamasi uchun joylandi.
Farmon loyihasida pul-kredit siyosati sharoitlarini inflyatsion targetlash rejimiga bosqichma-bosqich o‘tkazish hamda 2023-yildan inflyatsiyaning doimiy maqsadli ko‘rsatkichi (target)ni 5 foiz darajasida belgilash nazarda tutilmoqda.
Markaziy bank xabarida qayd etilishicha, amalga oshirilayotgan tarkibiy islohotlar, jumladan, tartibga solinadigan narxlarning erkinlashtirilishi va soliq siyosatidagi o‘zgarishlar ta’sirida inflyatsiya hozirgi ikki xonali son darajasida saqlanib qolish xatari oshib bormoqda. Bunday sharoitda inflyatsiyani jilovlash bo‘yicha yanada qat’iy choralarni ko‘rish zarurligi inflyatsion targetlashga o‘tish jarayonini jadallashtirishga turtki bo‘ldi.
Inflyatsiyaning joriy dinamikasi va prognoz ko‘rsatkichlari Markaziy bankka narxlar barqarorligini ta’minlash bo‘yicha yuklatilgan vazifalaridan kelib chiqib, mazkur yo‘nalishda aniq va yanada ta’sirchan choralar ko‘rishni taqozo etmoqda.
Inflyatsion targetlash sharoitlari va maqsadlarining belgilab olinishi hukumat va Markaziy bankning inflyatsiyani barqarorlashtirish bo‘yicha o‘zaro muvofiqlashtirilgan harakatlarini samarali amalga oshirilishiga xizmat qiladi.
Tahlil va hisob-kitoblar, Farmon loyihasida keltirilgan qat’iy pul-kredit siyosatining yuritilishi, davlat yig‘ma budjetining muvozanatli ijro etilishi, shuningdek iqtisodiyotning boshqa tarmoqlarida tarkibiy islohotlarning samarali amalga oshirilishi kabi shartlarning bajarilishi 2023-yilda inflyatsiyaning maqsadli darajasiga erishilishiga xizmat qilishini ko‘rsatmoqda.
Shu bilan birga, inflyatsiyani pasaytirish va uni iqtisodiyot uchun maqbul darajada ushlab turish hamda inflyatsion kutilmalarni jilovlash maqsadida Farmon loyihasida pul-kredit siyosatini takomillashtirish va uning yangi instrumentlarini joriy qilish, Markaziy bank foiz siyosatini tezkorligi va moslashuvchanligini oshirish ko‘zda tutilgan.
Farmon loyihasining makroiqtisodiy siyosat va tarkibiy islohotlar sohasidagi chora-tadbirlar qismida quyidagilar nazarda tutilgan:
“Mazkur Farmon bilan shunday tartib o‘rnatilmoqdaki, unga ko‘ra iqtisodiyotni yanada isloh qilish bo‘yicha qabul qilinadigan qarorlar, birinchi navbatda, sifatli va muvozanatli iqtisodiy o‘sish hamda narxlar barqarorligini ta’minlash maqsadlariga mos keluvchi tamoyil va vazifalarga asoslanadi.
Bu, o‘z navbatida, zamonaviy ishlab chiqarish, transport va ijtimoiy infratuzilmani yaratish, tartibga solinadigan narxlarni erkinlashtirishni yakuniga yetkazish, davlat korxonalarini isloh qilishda ular faoliyatiga bozor mexanizmlarini joriy qilish, mehnat unumdorligi va energiya samaradorligini oshirish kabi vazifalarni o‘z ichiga oladi”, — deyiladi xabarda.